Wikipedia na hrvatskom jeziku

**Wikipedia na hrvatskom jeziku** () jest verzija Wikipedije, slobodne internetske enciklopedije u vlasništvu Zadužbine Wikimedia, na hrvatskom jeziku. Nastala je 16. februara 2003. i danas ima preko 200.000 članaka i preko 5,1 miliona izmjena. Ima preko 260.000 registriranih korisničkih računa, od kojih je 514 aktivno, a administratora je 14.

Krajem 2013. projekt je privukao pažnju međunarodnih medija zbog promoviranja fašističkog svjetonazora, pristranosti u vezi sa Srbima u Hrvatskoj, propagiranja anti-LGBT-tema upotrebom historijskog revizionizma i negiranjem ili ublažavanjem ozbiljnosti zločina ustaškog režima.

Tokom 2014. godine manje od 25 urednika napravilo je 100 izmjena mjesečno, dok je oko 150 urednika napravilo više od pet izmjena mjesečno. Projekt ima preko 800 odabranih članaka ().

## Analiza pouzdanosti iz 2011. 
Ozren Kubelka (s Veleučilišta VERN) i Petra Šoštarić (s Filozofskog fakulteta Univerziteta u Zagrebu) izvršili su 2011. analizu pouzdanosti Wikipedije na hrvatskom jeziku u odnosu na *Hrvatsku enciklopediju*, hrvatsku nacionalnu enciklopediju, u radu pod nazivom "Wikipedija *nasuprot* Hrvatskoj enciklopediji, *kvalitativan odnos slobodno i tradicionalno uređenoga enciklopedijskoga sadržaja na hrvatskom jeziku*". Reprezentativni niz članaka analizirala su 24 recenzenta, stručnjaka iz raznih područja, prema parametrima informativnosti, tačnosti iznesenih informacija, dovoljnosti, usmjerenosti i objektivnosti. Analiza je vršena unutar 11 kategorija: kultura i umjetnost, historija i biografije, medicina i zdravlje, tehnologija i primijenjene nauke, geografija, religija, prirodne nauke, matematika i logika, filozofija, sport te društvo i društvene nauke. Članci su raspodijeljeni upotrebom tehnika mašinskog učenja, a određivanje težine funkcija statistika urađeno je pomoću tf–idfa. Nasumično je izabrano ukupno 500 članaka u 250 parova koji su potom sortirani u kategorije da služe kao recenzentski uzorci.

U oba uzorka predstavljene činjenice pobrojane su ručno – 3015 s *Hrvatske enciklopedije*, a 3315 s Wikipedije na hrvatskom jeziku. Uporedbom činjenične tačnosti ustanovljeno je da na svaku pronađenu grešku u *Hrvatskoj enciklopediji*, pronađene su 2,25 greške na Wikipediji na hrvatskom jeziku. Analizom pojedinačnih kategorija ustanovljeno je da je najviše grešaka prisutno u kategoriji *Filozofija*, gdje su pronađene dvije greške na svakih deset članaka. Jedina kategorija u kojoj je *Hrvatska enciklopedija* imala više grešaka jesu *Prirodne nauke*, s omjerom 1,25:0,75 u korist Wikipedije na hrvatskom jeziku. Od svih činjeničnih grešaka, odnos većih iznosio je 21:12, a odnos manjih 34:23. Stoga je omjer manjih činjeničnih grešaka općenito manji, s izuzetkom kategorije *Društvo i društvene nauke* gdje je odnos 3:1.

Analiza pouzdanosti Wikipedije na hrvatskom jeziku zaključila je da u 74% članaka nije pronađena nijedna greška, a u 11% pronađena je jedna manja. Veće greške pronađene su u 5% članaka, dok je 4% članaka imalo i manje i veće greške. Ukupno 85% članaka ocijenjeno je "zadovoljavajuće informativnim" (bez grešaka ili s manjim greškama) nasuprot 92% članaka *Hrvatske enciklopedije* koji su ostvarili isti rejting. Prema kriteriju dovoljnosti, 40% članaka Wikipedije na hrvatskom jeziku dobilo je najvišu ocjenu nasuprot 62% članaka *Hrvatske enciklopedije*. Najnižu ocjenu dobilo je 16% članaka Wikipedije na hrvatskom jeziku nasuprot 5% članaka *Hrvatske enciklopedije*. Prema kriteriju objektivnosti, ustanovljeno je da 91% članaka Wikipedije na hrvatskom jeziku iznosi nepristrano stajalište nasuprot 98% članaka *Hrvatske enciklopedije*. Na Wikipediji na hrvatskom jeziku 2% članaka ocijenjeno je neobjektivnim, dok na *Hrvatskoj enciklopediji* takvu ocjenu nije dobio nijedan članak. Prema subjektivnoj ocjeni recenzenata, 53% članaka s *Hrvatske enciklopedije* izabrano je za kvalitetniji članak kada se biralo između dva članka o istoj temi nasuprot 19,5% članaka s Wikipedije na hrvatskom jeziku, s tim da su recenzenti 27% članaka proglasili podjednakim po kvaliteti.

## Kontroverza o desničarskoj pristranosti iz 2013. 
[mini|[MediaWiki:Sitenotice|Sitenotice postavljen 1. septembra 2013. Glasi: "Službeno i javno opovrgavanje novinarskog žutila Jutarnjeg lista". Tekst je dostupan u arhivama.]]

### Medijske reportaže o pristranosti 
U septembru 2013. prigovori o desničarskoj pristranosti administratora i urednika Wikipedije na hrvatskom jeziku privukli su pažnju medija nakon što je na Facebooku pokrenuta stranica *Razotkrivanje sramotne hr.wikipedije*, koja je stvorena u cilju skretanja pažnje na probleme. Primjeri pristranosti u reportažama sastoje se od historijskog revizionizma poput ublažavanja ili negiranja zločina ustaškog režima i izjednačavanja antifašizma s oblicima totalitarizma. Druge reportaže istaknule su pristranost u vezi sa Srbima u Hrvatskoj i LGBT-temama. Navodi se da su "sve pokušaje da se sporni članci očiste od ekstremno desnih stavova i usklade s neutralnim, admini [...] onemogućili i neistomišljenicima blokirali pristup uređivačkom sučelju". Vijest je objavio i hrvatski *Jutarnji list*, a reportaža je dospjela i na naslovnicu štampanog izdanja 11. septembra 2013.

### Izjave Željka Jovanovića 
Dva dana kasnije, tadašnji ministar obrazovanja, nauke i sporta Hrvatske Željko Jovanović, poručio je učenicima i studentima da izbjegavaju korištenje Wikipedije na hrvatskom jeziku. U intervjuu za *Novi list*, izjavio je da je "mogućnost otvorenosti i relevantnosti vrela informacija koju bi Wikipedia mogla i trebala pružati, u hrvatskoj verziji potpuno dezavuirana što zasigurno nije nikada, pa ni sada, cilj pokretača Wikipedije, a niti ogromnog broja ljudi koji diljem svijeta svoje vrijeme i znanje nesebično dijele tim medijem. Hrvatski učenici i studenti su time oštećeni pa ih, nažalost, moramo upozoriti da je veliki dio sadržaja u hrvatskoj inačici Wikipedije ne samo dvojben nego i evidentno falsificiran, te ih stoga pozivamo da koriste pouzdanija vrela informacija u što spadaju i inačice Wikipedie [sic] na engleskom i drugim svjetskim jezicima." Za dva naročito istaknuta primjera uzeo je definiciju *istrijanstva* (istarski regionalizam), koji je opisan kao "pokret s određenom političkom konotacijom s ciljem nadnacionalnog regionalnog identiteta u hrvatskom dijelu Istre izmišljen radi smanjivanja broja Hrvata" i *antifašizma*, za koji se navodi da "danas predstavlja nekoliko pojmova zajedno: borba za komunizam i marksizam, borba protiv kapitalizma, titoizam s jugoboljševičkim genocidom nad protivnicima, razvojni genocid profitnog znanja, kulturocid, genetski duhovni, moralni i stvaralački poremećaj, ograničavanje svih osnovnih ljudskih sloboda. Sve potpuno suprotno od prave riječi antifašizam s kojom se komunisti manipulacijski ukrašuju i sakrivaju".

### Procjena dezinformacija 
Godine 2021. Wikimedia Foundation objavila je oglas za radno mjesto "Ocjenjivača dezinformacija", s ciljem daljnjeg ispitivanja spornog sadržaja na Wikipediji na hrvatskom jeziku.

## Miljokazi 
[mini|desno|[Jimmy Wales s Wikipedistima Wikipedije na hrvatskom jeziku na konferenciji u Zagrebu, 1. 10. 2008.]]
* 25. april 2003 – Napravljen je prvi članak
* 8. februar 2004 – 1000 članaka
* 8. oktobar 2005 – 10.000 članaka
* 3. decembar 2008 – 50.000 članaka
* 7. juli 2011 – 100.000 članaka
* 2. decembar 2014 – 150.000 članaka
* 6. novembar 2018 – 200.000 članaka

## Napomene 
## Reference 
; Literatura
* 

## Vanjski linkovi 
* Wikipedia na hrvatskom jeziku
* Mobilna verzija Wikipedije na hrvatskom jeziku
* 
* 

Hrvatski
Kategorija:Hrvatska enciklopedistika